Très Riches Heures du Duc de Berry
<s>Molitvenik Vojvode od Berija (fr. Les Très Riches Heures du duc de Berry) je iluminirani molitvenik (časoslov, časlovac) čiju je izradu vojvoda Žan I od Berija naručio braći Polu, Janu i Hermanu, koje obično nazivamo braćom iz Limburga.</s><s>Rukopis, započet 1411. godine, završen je tek nakon smrti Vojvode od Berija i pomenuta tri slikara, pokošenih 1416. epidemijom kuge.</s><s>Rukopis se čuva u Muzeju Konde (Condé), u Šantijiu (Chantilly).</s>

<s>Istorijat 
Rukopis je sačuvan u fragmentima i nedovršen, iako je u njegovoj izradi učestvovalo više od petnaest umetnika u tri navrata.</s>

<s>Izradu molitvenika započinju braća iz Limburga 1411. godine.</s><s>Radovi na rukopisu su naglo prekinuti nakon smrti i Vojvode od Berija i trojice braće, koji su najverovatnije stradali kao žrtve kuge.</s><s>Oni su uspeli da završe 35 velikih iluminacija i 25 scena manjeg formata, kao i jedan list na kome je jedna tema raspoređena na tri minijature.</s><s>Osim toga, od njih je preostalo i nešto drugih iluminacija, u različitom stadijumu dovršenosti.</s><s>Između 1411. i 1416, dolazi takođe i do promene rasporeda iluminaciju u okviru rukopisa.</s><s>Jedan od identifikovanih umetnika koji je nakon braće iz Limburga radio na izradi molitvenika je i flamanski umetnik Bartelemi Dajk.</s>

<s>U trećoj fazi, u izradi rukopisa učestvuje i Žan Kolomb, koji od avgusta 1845. radi na dovršavanju većeg broja iluminacija.</s><s>I nakon njegove intervencije, rukopis ostaje nedovršen.</s>

<s>Tokom prve četvrtine 16. veka, molitvenik se verovatno nalazi u Flandriji.</s><s>Zatim mu se gubi trag sve do 19. veka, kada se pojavljuje u Italiji, u porodici Spinola.</s><s>Zatim prelazi u ruke Žan-Batist Sera, pa u vlasništvo barona Feliksa Margerita koji ga prodaje Vojvodi od Omala.</s>

<s>Otkriće rukopisa 
Rukopis 1855. godine otkriva Anri Orleanski, vojvoda od Omala, u jednom internatu za mlade dame u predgrađu Đenove.</s><s>Sledeće godine ga kupuje za sumu od 18000 franaka.</s><s>Leopold Delile otkriva 1881. godine u inventaru urađenom nakon smrti Vojvode od Berija zapis o ovom rukopisu, koji precizira da je izrađen od strane "Pola i njegove braće" .</s><s>Vojvoda rukopis odnosi u Veliku Britaniju, gde živi u egzilu.</s><s>Nakon toga je rukopis poklonjen Muzeju Konde.</s>

<s>Opis 
Rukopis se sastoji od 206 listova, od kojih više od polovine sadrži iluminacije na celoj strani.</s><s>Dimenzija rukopisa je 21 cm širine sa 29 cm visine.</s><s>Izrađen je na veoma tankom papiru.</s><s>Korišćena je veoma bogata paleta boja.</s><s>Braća iz Limburga su koristili pigmente mineralnog i hemijskog porekla, ali takođe i biljnog.</s><s>Kao vezivo, koristili su gumiarabiku (arapska guma).</s><s>Zelenu su dobijali od mlevenog malahita, a plavu od lapis lazulija.</s><s>Materijal je uvožen sa Bliskog istoka, što daje dobru predstavu o troškovima izrade ovog rukopisa.</s>

<s>Kalendar</s>

<s>Januar</s>

<s>Vojvoda od Berija, koga vidimo na desnoj strani, obučen je u plavo i nosi kapu od krzna.</s><s>Na levoj strani vidimo zvanice kako mu se predstavljaju.</s><s>Januar je bio mesec poklona i zahvalnosti.</s><s>Običaj je hteo da podanici početkom godine daruju poklone svom suverenu, kako bi mu zahvalili na zaštiti koju im pruža.</s>

<s>Februar</s>

<s>Scena prikazuje težinu života seljaka u zimskom periodu.</s><s>U prvom planu je prikazana farma ograđena ogradom, kao zaštitiom od divljih zveri.</s><s>U kući, jedna žena i dva mladića se ogrevaju kraj vatre.</s>

<s>Mart</s>

<s>Ova scena prikazuje radove na polju i u vinogradu.</s><s>U pozadini je predstavljen pastir sa svojim stadom.</s><s>U poslednjem planu je predstavljen dvorac Lizinjan (Château de Lusignan) u Poatuu (Poitou), jedna od omiljenih rezidencija Vojvode od Berija.</s>

<s>April</s>

<s>Tema ove scene je veridba: u prvom planu sa leve strane verenici razmenjuju prstenje pred svedocima.</s><s>U pozadini se vidi dvorac Durdan (Château de Dourdan), vlasništvo Vojvode od Berija, uništen 1411.</s><s>Prema nekim istoričarima, radi se u stvari o dvorcu Pjerfon (Château de Pierrefonds), vlasništvo Luja od Orleana.</s>

<s>Maj</s>

<s>Mesec maj je ilustrovan proslavom prvog dana u mesecu, koji je onda bio praznik ljubavi.</s><s>Po tradiciji, prinčevi i velika gospoda su odlazili u šumu da naseku grančice kojima bi nakon toga kitili domove i ulice.</s><s>Ljudi u koloni su predstavljeni sa krunama i ogrlicama napravljenim od lišća.</s><s>Prethode im muzičari koji sviraju na flautama i trubama.</s><s>Dvorac u pozadini je Palais de la Cité, na ostrvu Cité u Parizu, tadašnje sedište političke vlasti.</s>

<s>Juni</s>

<s>Scena predstavlja kosidbu koja se odvija na obali Sene.</s><s>U pozadini vidimo takođe Palais de la Cité, na kojoj se jasno izdvajaju građevine koje su se očuvale i do današnjeg dana, kao što su Tour d’horloge i Sen Šapel (Sainte-Chapelle).</s>

<s>Juli</s>

<s>Ova iluminacija dopunjuje prethodnu prikazivanjem poljoprivrednih radova.</s><s>U prvom planu, čovek i žena strižu ovce.</s><s>U drugom planu se odvija žetva.</s><s>Trouglasti zamak u zadnjem planu je zamak Poatje (Poitiers), koji je Vojvoda od Berija sagradio krajem 14. veka.</s>

<s>Avgust</s>

<s>U prvom planu je prikazana scena lova pomoću sokolova.</s><s>Kolona je prikazana u trenutku polaska u lov.</s><s>Ispred ide sokolar, koji u ruci drži dugački prut kojim će udarati grane drveća i žbunje kako bi naterao divljač u let.</s><s>Plemstvo je vrlo cenilo ovakvu vrstu lova: soko je bio simbol hrabrosti i sloge.</s><s>U drugom vidimo nekoliko kupača.</s><s>U pozadini je prikazan dvorac Etamp (Étampes) koji je Vojvoda od Berija kupio 1400. godine.</s>

<s>Septembar</s>

<s>Mesec septembar je ilustrovan scenom berbe grozđa.</s><s>U drugom planu se nalazi dvorac Somir (Château de Saumur).</s><s>Između vinograda i zamka, opažamo mesto gde su se odigravali viteški turniri.</s>

<s>Oktobar</s>

<s>Kao i za mesec juni, i ova iluminacija prikazuje scenu koja se odvija kraj Sene.</s><s>Ovoga puta slikar je prikazao Luvr, na kome jasno razaznajemo centralnu kulu ili donžon.</s><s>U prvom planu je prikazana scena setve.</s><s>Na levoj strani, uz pomoć konjske zaprege seljak drlja zemlju, na desnoj, je prikazan seljak kako rasejava seme.</s><s>U pozadini opažamo strašilo sa lukom.</s>

<s>Novembar</s>

<s>Scena prikazuje svinjara koji štapom obara žirove kojima se hrane svinje.</s><s>Scena predstavlja parabolu biblijske priče o Bludnom sinu (Jevanđelje po Luci), koji je spao na posao čuvanja svinja pre nego što će doneti odluku da se vrati svome ocu.</s>

<s>Decembar</s>

<s>Poslednji mesec u godini je ilustrovan scenom lova, gde vidimo kako lovački psi nasrću na divljeg vepra.</s><s>U pozadini je prikazan dvorac u Vensеnu (Château de Vincennes).</s>

<s>Prikazi meseci</s>

<s>Reference</s>

<s>Iluminirani rukopisi</s>

